b'\n_START_ARTICLE_\nOddelek za slovenistiko, Fakulteta za humanisti\xc4\x8dne vede v Kopru\n_START_PARAGRAPH_\nOddelek za slovenistiko je eden izmed oddelkov na Fakulteti za humanisti\xc4\x8dne \xc5\xa1tudije v Kopru. Deluje od \xc5\xa1tudijskega leta 2004/05.\n_START_SECTION_\nOsnovni podatki in zgodovina\n_START_PARAGRAPH_\nProgram \xc5\xa1tudija na oddelku zdru\xc5\xbeuje klasi\xc4\x8dne slovenisti\xc4\x8dne \xc5\xa1tudije - to pomeni temeljne pristope k slovenskemu jezikoslovju in literarni vedi - z bolj sve\xc5\xbeimi in manj klasi\xc4\x8dnimi pristopi. \xc5\xa0tudentje na oddelku tako pridobijo slovenisti\xc4\x8dno izobrazbo s posebnim poudarkom na temeljnih jezikovnih vsebinah, ki obsegajo jezikovni diskurz in jezikovno stilistiko, sociolingvistiko in dialektologijo na eni strani, na drugi strani pa knji\xc5\xbeevnih predmetih s podro\xc4\x8dja literarne teorije, formalnega raziskovanja literature, literarne hermenevtike, zgodovine knji\xc5\xbeevnosti in metodologije literarnega raziskovanja. Ob tem je posebna pozornost namenjena kulturnemu stiku med Alpami in Jadranom._NEWLINE_Kon\xc4\x8dni cilj \xc5\xa1tudija je \xc5\xa1iroko slovenisti\xc4\x8dno znanje, katerega namen je pripomo\xc4\x8di k razvoju slovenskega jezika in knji\xc5\xbeevnosti ter slovenske kulture nasploh, ob dopolnjevanju z raznorodnej\xc5\xa1imi humanisti\xc4\x8dnimi in dru\xc5\xbeboslovnimi vidiki._NEWLINE_\xc5\xa0tudijski program na dodiplomski stopnji usposablja \xc5\xa1tudente za zaposlitve, kjer je potrebno znanje jezika, literature in medijev. Na podiplomskem \xc5\xa1tudiju druge stopnje diplomante usposablja bodisi za samostojno raziskovalno delo, bodisi za specializacijo s podro\xc4\x8dja jezika (npr. jezikovno svetovanje), medijev, gledali\xc5\xa1\xc4\x8da in pisanja (samostojni gledali\xc5\xa1ko-kreativni program), bodisi s podro\xc4\x8dja pou\xc4\x8devanja slovenskega jezika in knji\xc5\xbeevnosti. Na podiplomskem \xc5\xa1tudiju tretje stopnje se \xc5\xa1tudentje izobrazijo za samostojno znanstveno-raziskovalno delo.\n_START_SECTION_\nDodiplomski \xc5\xa1tudij (bolonjski \xc5\xa1tudij prve stopnje)\n_START_PARAGRAPH_\n\xc5\xbde od leta 2007/08 se je mogo\xc4\x8de vpisati na dodiplomski \xc5\xa1tudij prve bolonjske stopnje. \xc5\xa0tudij slovenistike na prvi bolonjski stopnji traja tri leta, \xc5\xa1tudentje pa lahko izkoristijo \xc5\xa1e eno leto absolventskega sta\xc5\xbea._NEWLINE_Medtem ko je bila izbirnost predmetov na Fakulteti za humanisti\xc4\x8dne \xc5\xa1tudije zna\xc4\x8dilna \xc5\xbee pred bolonjsko prenovo, bolonjski \xc5\xa1tudij slovenistike dokon\xc4\x8dno uveljavlja izbirni sistem in \xc5\xa1tudentom ponuja \xc5\xa1iroko paleto predmetov, ki jih je mo\xc5\xbeno kombinirati pri sestavi lastnega \xc5\xa1tudijskega programa. \xc5\xa0tudij je tako sestavljen iz temeljnih ter notranje in zunanje izbirnih predmetov, pri \xc4\x8demer so zunanje izbirni predmeti lahko vsi akreditirani predmeti drugih \xc5\xa1tudijskih programov iste fakultete, kakor tudi drugih fakultet v Sloveniji in v tujini._NEWLINE_\xc5\xa0tudentom je omogo\xc4\x8den \xc5\xa1tudij nepedago\xc5\xa1ke smeri, pedago\xc5\xa1ki \xc5\xa1tudij pa je, v skladu z direktivami Ministrstva za visoko \xc5\xa1olstvo, znanost in tehnologijo, mogo\xc4\x8d na drugi, magistrski stopnji. \xc5\xa0tudentje po diplomi pridobijo naziv diplomirani slovenist.\n_START_SECTION_\nMagistrski \xc5\xa1tudij (bolonjski \xc5\xa1tudij druge stopnje)\n_START_PARAGRAPH_\nNa drugi stopnji bosta v okviru Slovenistike ponujena dva programa, pedago\xc5\xa1ki in nepedago\xc5\xa1ki. Oba bosta spodbujala o\xc5\xbejo usmeritev v jezikovno-diskurzivni modul in v knji\xc5\xbeevni modul.\n_START_SECTION_\nDoktorski \xc5\xa1tudij (bolonjski \xc5\xa1tudij tretje stopnje)\n_START_PARAGRAPH_\nV letu 2009/10 je Oddelek za slovenistiko prvikrat razpisal doktorski \xc5\xa1tudij, ki je usmerjen k \xc5\xa1ir\xc5\xa1emu, interdisciplinarnemu usposabljanju za samostojno raziskovanje, doktorand pa se specializira bodisi za jezikovno-diskurzivni bodisi za knji\xc5\xbeevni modul in v skladu s svojo usmeritvijo opravlja del temeljnih in del izbirnih predmetov. \xc5\xa0tudij poteka pod vodstvom mentorja.'